Per l'Acord del 29 de març de 2017, el Consell d'Administració de l'Institut Català de les Empreses Culturals va aprovar les bases específiques que han de regir la concessió de subvencions al desenvolupament de projectes teatrals de sala i de carrer de caràcter professional per al període 2017-2020 (DOGC núm. 7361, del 03.05.2017).
Aquesta línia d'ajut té per objecte donar suport a totes les tasques necessàries per dur a terme un projecte teatral que no siguin estrictament indispensables per a la seva producció.
Les bases reguladores van ser redactades per contribuir que les empreses beneficiàries poguessin desenvolupar les seves activitats de manera estable al llarg de les tres temporades.
En data 18 de maig de 2017 es va publicar al Diari Oficial de la Generalitat de Catalunya (DOGC) la Resolució CLT/1074/2017, de 4 de maig de 2017, de convocatòria per a la concessió de subvencions, en règim de concurrència competitiva, al desenvolupament de projectes teatrals de sala i de carrer de caràcter professional per al període 2017-2020 (DOGC núm. 7372).
En data 22 de setembre del 2017 es va resoldre la convocatòria.
La consellera de Salut, en virtut de la Resolució SLT/704/2020, d'11 de març, per la qual s'adopten mesures de distanciament social en relació amb els esdeveniments multitudinaris per a la prevenció i el control de la infecció pel SARS-CoV-2 (DOGC núm. 8082A, d'11.03.2020), va resoldre adoptar com a mesura preventiva la suspensió o ajornament de les activitats col·lectives en espais tancats o oberts que impliquin una concentració superior a 1.000 persones.
En els casos en què aquestes activitats es desenvolupin en espais amb aforaments inferiors a les 1.000 persones, es poden celebrar únicament si només s'ocupa un terç de l'aforament màxim autoritzat, amb l'objectiu de garantir un espai de separació adequat entre els participants.
Aquestes mesures de restricció s'apliquen a activitats d'espectacles públics, recreatives i qualssevol altres d'oci, culturals, religioses o similars, amb independència que siguin ofertes per un titular, explotador o organitzador públic o privat.
La consellera de Salut, en virtut de la Resolució SLT/720/2020, de 13 de març, per la qual s'adopten noves mesures addicionals per a la prevenció i el control de la infecció pel SARS-CoV-2 (DOGC núm. 8084A, de 13.03.2020), entre altres mesures preventives, va resoldre la suspensió de les activitats col·lectives, de caràcter públic i privat, recreatives i d'oci, activitats culturals, religioses o similars celebrades en espais tancats o oberts i que impliquin una concentració de més de 1.000 persones.
En el cas que aquestes activitats tinguin un aforament de menys de 1.000 persones, els promotors poden optar entre la suspensió total de l'activitat o que es mantingui l'activitat amb un màxim d'un terç de l'aforament, per garantir una separació de seguretat adequada entre les persones participants.
Pel que fa als espais amb un aforament superior a 1.000 persones, també es pot mantenir l'activitat sempre que l'assistència no superi un terç de l'aforament màxim i, en cap cas, el nombre màxim de 1.000 persones.
Als efectes de comptabilitzar l'aforament, cal que es faci referència a les sales o espais tancats i concrets on es dugui a terme cada activitat i no a la suma de les diferents sales i activitats quan es tracti d'equipaments multisala.
Les limitacions i suspensions anteriors tenen reconeguda la causa de força major.
Mitjançant el Reial decret 463/2020, de 14 de març, es va declarar l'estat d'alarma per a la gestió de la situació de crisi sanitària ocasionada per la COVID-19, el qual, en vista de l'evolució de l'epidèmia, ha hagut de ser prorrogat, amb l'autorització prèvia del Congrés dels Diputats, i continua vigent.
Les mesures necessàries de contenció adoptades estan tenint un impacte econòmic fulminant, ja que comporten reduir l'activitat econòmica i social de manera temporal, restringeixen la mobilitat i paralitzen l'activitat en nombrosos àmbits, amb les pèrdues consegüents de rendes per a famílies i treballadors, així com per a les empreses i els sectors diferents de l'economia espanyola.
Per això, s'han anat adoptant mesures econòmiques i socials que, a més de facilitar la resposta sanitària adequada a l'emergència, permetin garantir la protecció de famílies, treballadors i col·lectius vulnerables, i sostenir el teixit productiu i social, minimitzar l'impacte i facilitar que l'activitat econòmica es recuperi com més aviat millor.
Entre els sectors econòmics afectats especialment per la crisi i per les seves conseqüències es troba el de la cultura.
El conjunt dels espais culturals i escènics ha quedat paralitzat absolutament, la qual cosa ha abocat els seus professionals a una pèrdua dràstica d'ingressos i a una situació crítica, atesa la seva fragilitat estructural.
Per fer front a aquesta situació, és imprescindible implementar noves mesures que complementin i adaptin les ja existents amb un caràcter general, i les acomodin a les singularitats del sector.
Aquestes singularitats feien moltes vegades ineficaces les previsions generalistes, tant per a la protecció dels treballadors com per a les empreses, especialment autònoms i pimes, que, a la pèrdua de liquiditat, hi sumaven la falta d'un accés adequat al finançament.
La promoció de la cultura i l'accés dels ciutadans a la cultura comporta el compromís ineludible dels poders públics d'establir els instruments perquè això sigui possible, la qual cosa s'ha de materialitzar, entre altres actuacions, mitjançant mesures de foment i protecció que garanteixin l'existència, el desenvolupament i el progrés de l'activitat cultural.
La cultura és, en essència, llibertat creativa, i, per tant, no són els poders públics els actors directes de l'acció cultural, sinó que la seva funció és la d'afavorir que els vertaders protagonistes del fet cultural, els professionals, disposin dels mitjans necessaris per garantir el dret que conté la nostra carta magna.
La nostra Constitució entén la cultura no com un luxe dirigit a les elits, sinó com un eix vertebrador de la societat democràtica.
L'Estatut d'autonomia de Catalunya reconeix aquest dret al seu article 22.
Per tot això, és necessari garantir la supervivència de les estructures culturals, i dels treballadors i les empreses que es dediquen al sector, per fer efectiu així el dret d'accés a la cultura.
L'article 5 del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries, habilita l'òrgan concedent de subvencions per adoptar, de manera excepcional, per a les actuacions a subvencionar que han quedat afectades pel context generat per la COVID-19 o per les mesures adoptades per combatre-la, mesures de flexibilització que no preveuen les respectives bases reguladores del procediment.
Destaca al seu preàmbul que: "[...] d'una banda, s'han de donar viabilitat als projectes, actuacions i activitats als quals la situació de força major generada per la pandèmia ha impedit el compliment de les finalitats per a les quals han estat atorgades les subvencions i, de l'altra, es considera convenient que els òrgans concedents de les subvencions facin ús de les eines de la normativa aplicable en matèria de subvencions i a la corresponent al procediment administratiu comú, per tal de flexibilitzar al màxim i afavorir el compliment de la finalitat de la concessió de les subvencions per part dels beneficiaris, mesures que s'estableixen al capítol II, article 5, d'aquest Decret llei."
En aquest sentit, habilita l'òrgan concedent de subvencions per adoptar, de manera excepcional, per a les actuacions a subvencionar que han quedat afectades pel context generat per la COVID-19 o per les mesures adoptades per combatre-la, mesures de flexibilització que no preveuen les respectives bases reguladores del procediment.
En el cas de les empreses productores de teatre, l'aparició de la COVID-19 les ha obligat a aturar tota la seva activitat (interrupció del desenvolupament de projectes teatrals de sala i de carrer de caràcter professional i cancel·lació de funcions) a partir del 13 de març en virtut de la Resolució SLT/720/2020, de 13 de març, per la qual s'adopten noves mesures addicionals per a la prevenció i el control de la infecció pel SARS-CoV-2, que afecta greument la seva economia i debilita enormement les seves estructures, ja per si mateixes molt fràgils.
Bona part de les mesures de lluita contra la pandèmia es basen en el confinament de les persones i el distanciament social, que impacta directament sobre l'activitat del teixit d'empreses productores teatrals que, així com van ser de les primeres que es van veure obligades a aturar l'activitat, seran de les últimes a recuperar-se.
No només no han pogut dur a terme les activitats que tenien previstes sinó que tampoc s'han pogut trobar físicament per poder dur a terme els assajos de la forma habitual.
D'altra banda si han pogut dur a terme alguna activitat en format virtual a través de les xarxes socials, aquesta no s'ha pogut monetitzar i, per tant, no ha generat ingressos per a aquestes empreses.
Un cop avaluats els projectes beneficiaris de la convocatòria de 2017 pel que fa a l'anualitat 2020 s'ha decidit aplicar aquestes mesures de flexibilització per modificar transitòriament les bases actuals i no perjudicar, encara més, el sector teatral.
Les modificacions proposades no causen cap perjudici a les persones interessades ni lesionen els seus drets.
El primer punt de les modificacions proposa augmentar el percentatge màxim sobre el cost del desenvolupament de projectes teatrals cobert per la subvenció.
Mantenir el percentatge màxim que preveuen inicialment les bases amb el pressupost presentat en el moment de la sol·licitud abocaria a desviacions molt importants atès que l'aturada de l'activitat, va acompanyada d'una reducció de les despeses estructurals a justificar.
Les desviacions que han previst les 36 empreses beneficiàries de l'ajut se situen en un 50%.
És a dir, d'una dotació global d'1.976.578,08 euros se'n revocarien 988.289,04 euros.
Aquestes revocacions anirien acompanyades dels interessos de demora corresponents, generats des de la data de pagament de la primera bestreta, abonada el febrer de 2020, fins a la presentació de la documentació justificativa (la data límit és el 30 d'octubre de 2020), amb un impacte quantificat de 14.925,87 euros.
Aquestes revocacions tindrien un impacte negatiu sobre l'estabilitat financera i manteniment de les estructures de les empreses productores que han hagut d'aturar la seva activitat i que afronten amb molta incertesa la continuïtat i el manteniment de les seves estructures.
Si les empreses no poguessin fer front al reintegrament de la part revocada més els interessos de demora, provocaria segurament contreure deutes amb Hisenda i la Seguretat Social i, per tant, la impossibilitat d'optar a cap ajut públic.
Això suposaria la desaparició de bona part de les empreses destinades a la creació i producció de teatre de Catalunya.
El segon punt de les modificacions proposa ampliar la tipologia de despeses subvencionables acceptades amb l'objectiu de facilitar que les empreses sol·licitants puguin justificar despeses de funcionament corrent i estructurals que han hagut d'assumir sense poder comptar amb els ingressos habituals.
El canvi proposat permetria, a més, que, en el cas que aquestes 36 empreses sol·licitessin l'ajut de la línia excepcional de l'Institut Català de les Empreses Culturals per a les despeses de funcionament d'empreses i entitats culturals durant la situació de crisi sanitària ocasionada per la COVID-19, l'import demanat sigui inferior, ja que part d'aquestes despeses estructurals estarien cobertes per la subvenció de les productores teatrals per al desenvolupament del seu projecte i manteniment de la seva empresa.
D'aquesta manera hi hauria més crèdit disponible per al conjunt d'entitats i empreses sol·licitants d'aquesta nova línia.
El tercer punt de les modificacions proposa ampliar el percentatge del primer pagament sobre l'import de subvenció atorgat i corresponent a l'any 2020, i fixar-lo en un 90%.
La motivació és facilitar liquiditat a les empreses productores teatrals que es troben en una difícil situació financera com a conseqüència de la crisi sanitària provocada per l'aturada de l'activitat i la incapacitat de poder comptar amb els interessos habituals.
El percentatge del segon pagament de l'import atorgat per a l'any 2020 quedaria fixat en un 10% i es tramitaria un cop presentada la justificació.
En resum, les mesures proposades no comporten més despesa pressupostària que la de la dotació de la convocatòria i per contra un aprofitament superior dels recursos destinats a la convocatòria excepcional esmentada.
En virtut de l'article 5 del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries, i de l'article 6.3.b) de la Llei 20/2000, de 29 de desembre, de creació de l'Institut Català de les Indústries Culturals,
—1 Modificar transitòriament les bases específiques que han de regir la concessió de subvencions per a la convocatòria de l'any 2017 per al desenvolupament de projectes teatrals de sala i de carrer de caràcter professional per al període 2017-2020, aprovades mitjançant l'Acord del Consell d'Administració de l'Institut Català de les Empreses Culturals de 29 de març de 2017, publicat mitjançant la Resolució CLT/915/2017, de 27 d'abril, en els termes següents:
Es modifica la base 4 de l'annex de l'Acord del Consell d'Administració de 29 de març de 2017, que passa a tenir la redacció següent:
Per a la temporada 2019-2020 la quantia s'estableix en un percentatge màxim del 100% de les despeses subvencionables per a totes les tipologies que estableix la base 1, fins a un límit de l'import atorgat per a l'any 2020 d'acord amb la Resolució de concessió d'ajuts de l'Institut Català de les Empreses Culturals, de data 22 de setembre de 2017, en el marc de la convocatòria per a la concessió de subvencions, en règim de concurrència competitiva, per al desenvolupament de projectes teatrals de sala i de carrer de caràcter professional, per al període 2017-2020 (Resolució CLT/1074/2017, de 4 de maig; DOGC núm. 7372, de 18.05.2017).
Per a la temporada 2017-2018, 2018-2019, així com la part de l'import de la temporada 2019-2020 que sobrepassi el límit de l'import atorgat per a l'any 2020, la quantia s'estableix en un percentatge màxim del 50% de les despeses subvencionables.
La quantia total de ajut es limita a l'import atorgat d'acord amb la Resolució de concessió, de data 22 de setembre de 2017, esmentada en aquest mateix punt."
Es modifica la base 5 de l'annex de l'Acord del Consell d'Administració de 29 de març de 2017, que passa a tenir la redacció següent:
Per a la temporada 2019-2020, són únicament subvencionables les despeses següents:
a) Les despeses de personal de l'empresa sol·licitant i les corresponents a la contractació d'empreses persones físiques que donen servei al desenvolupament de projectes teatrals (honoraris o factures del director artístic o directora artística, personal de gestió, personal de comunicació i difusió, entre d'altres).
b) Quotes del règim d'autònoms i associacions professionals.
c) Despeses d'estructura de l'establiment on es porta a terme l'activitat professional, (hipoteca, lloguer, subministraments, assegurances i l'IBI).
En cas que el sol·licitant ostenti la propietat de l'establiment on es porta a terme l'activitat professional, si el lloga a un tercer durant el període subvencionable, no computen les despeses que assumeixi el sol·licitant durant el període de lloguer.
d) Els tributs, sempre que no siguin susceptibles de recuperació o compensació.
e) Els sol·licitants que siguin empreses persones físiques que facin tasques de desenvolupament poden imputar com a despesa pròpia subvencionable, com a màxim, el 20% del pressupost del projecte.
En aquest cas, s'ha d'indicar en el pressupost el detall de la feina aportada al projecte.
f) La despesa derivada de la contractació dels serveis d'auditoria per elaborar el compte justificatiu amb informe d'auditor d'acord amb allò que preveu la base general 5.5.
Totes les despeses exposades anteriorment són imputables en la part que no hagin estat subvencionades per l'Institut Català de les Empreses Culturals o qualsevol altre entitat pública en altres línies d'ajuts."
Es modifica la base 9.4 de l'annex de l'Acord del Consell d'Administració de 29 de març de 2017, que passa a tenir la redacció següent:
Pel que fa a l'import de subvenció corresponent a l'any 2020:
a) Un primer pagament, que consisteix en un 90% de l'import atorgat per a l'any 2020, es tramita a partir de l'entrada en vigor del pressupost de l'Institut Català de les Empreses Culturals de l'exercici 2020.
Aquest pagament té la consideració de bestreta i per al seu abonament no s'exigeix la prestació de garantia.
b) Un segon pagament, que consisteix en un 10% de l'import atorgat per a l'any 2020, es tramita un cop presentada la justificació esmentada en la base 10."
—2 Establir que totes les modificacions que preveu l'apartat 1 seran d'aplicació a les sol·licituds presentades en el marc de la convocatòria publicada mitjançant la Resolució CLT/1074/2017, de 4 de maig de 2017 (DOGC núm. 7372, de 18.05.2017).
—3 Establir que totes les modificacions que preveu l'apartat 1 només seran d'aplicació als beneficiaris de les subvencions de la convocatòria de l'any 2017 que no hagin aplicat expedients de regulació d'ocupació en relació amb els llocs de treball vinculats a les actuacions subvencionades a partir de l'entrada en vigor del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries.
—4 Que, contra aquest Acord, que no exhaureix la via administrativa, es pot interposar un recurs d'alçada davant la persona titular del Departament de Cultura en el termini d'un mes a comptar de la publicació al Diari Oficial de la Generalitat de Catalunya.
President del Consell d'Administració